Goeie nuus: Inwoner keer self rower aan ná wilde jaagtogDie verdagtes se motor. ŉ Inwoner van Virginia in die Vrystaat het ingetree nadat hy ŉ sakeroof gesien het en kon daarin slaag om een van die vermeende rowers ná ŉ wilde jaagtog aan te keer. Die polisie het die inwoner, Sello Lethibane, Maandag vir sy dapperheid bedank. “Lethibane het Sondag verby ŉ supermark in die dorp gery, toe hy opgemerk het dat drie mans besig was om dit te beroof,” het die polisie in ŉ verklaring gesê. “Hy het besluit om ondersoek in te stel. Die verdagtes het hom gesien en in ŉ rooi Toyota Tazz van die toneel weggejaag.” Lethibane het die verdagtes in sy eie motor agternagesit. Die verdagtes het tydens die jaagtog beheer oor die motor verloor en was in ŉ botsing betrokke. “Lethibane kon daarin slaag om een van die verdagtes aan te keer. Hy het die 20-jarige aangehou en die polisie ontbied. Die polisie het die verdagte in hegtenis geneem en op die Tazz beslag gelê. Daar is later vasgestel dat die motor wat die verdagtes gebruik vroeër in Thabong gekaap is.” Die polisie het ook vasgestel dat die verdagtes die winkeleienaar en ŉ werker aangehou het en een van hulle in die arm met ŉ mes gesteek het. Hulle het ŉ onbekende hoeveelheid kontant gesteel voor hulle gevlug het. Die polisie het verdere wenke opgevolg en later vyf verdagtes in verband met die roof in hegtenis geneem. Al ses verdagtes sal na verwagting Woensdag in die Virginia-landdroshof verskyn.